Naisen vierailu Helsingissä päättyi järkyttävästi. Nainen joutui raiskatuksi auton takapenkillä.

Uhri pystyi antamaan hyvät tuntomerkit raiskaajasta ja tämän autosta. Kuvituskuva. RISTO KUNNAS

Raiskauksen uhriksi joutunut nainen oli istuskelemassa iltaa Kansalaistorilla siskonsa ja tämän poikaystävän kanssa. Kun kaksikko päätti lähteä poikaystävän asunnolle, kaupunkiin vierailulle tullut nainen halusi vielä vähäksi aikaa jäädä keskustaan.

Hetken kuluttua nainen törmäsi kahteen ulkomaalaiseen mieheen ja jäi juttusille näiden kanssa. Nainen mainitsi, että hänen pitäisi päästä siskonsa luo Itä-Helsinkiin, jolloin miehet sanoivat, että heillä oli auto lähellä ja että he voisivat heittää naisen perille.

Anoi miestä lopettamaan

Miesten auto olikin pysäköity varsin lähelle. Toinen miehistä meni kuljettajan paikalle, toinen tuli naisen viereen takapenkille. Auto lähti liikkeelle, mutta pysähtyi pian kadun varteen. Kuljettaja nousi ulos autosta, jolloin takapenkillä istunut mies kävi käsiksi naiseen ryhtyen väkisin riisumaan tätä.

Nainen yritti turhaan estellä ja kieltää. Mies sai riisuttua uhrin topin ja minimekon. Hän piti naista väkisin kiinni ja painoi vasten penkkiä niin, ettei tämä pystynyt estämään raiskausta.

Nainen anoi koko ajan miestä lopettamaan. Tämä hoki vain ”miksi, miksi?”

Raiskaus päättyi lopulta siihen, kun nainen sai oven auki ja pääsi pakenemaan ulos. Myös raiskaaja nousi autosta ja lähti juoksemaan karkuun.

Juoksi hysteerisenä

Tilanteeseen osui töölöläisnainen, joka oli kävelyttämässä koiraa poikaystävänsä kanssa. Pariskuntaa vastaan juoksi hysteerinen ja paniikissa ollut nainen kännykkä kädessään kertoen tulleensa raiskatuksi.

Naisella oli ruhjeita eri puolilla. Hän puhui kännykässä hätäkeskukseen ja kysyi pariskunnalta osoitetta.

Pariskunta jäi uhrin luo odottamaan poliisin tuloa. Raiskatuksi joutunut nainen osasi antaa hätäkeskukselle raiskaajan tuntomerkit ja auton rekisterinumeron.

Suoraan vankilaan

Raiskauksesta epäilty mies myönsi kuulusteluissa olleensa sukupuoliyhteydessä päihtyneen naisen kanssa, mutta väitti, ettei se ollut pakotettua eikä siinä käytetty väkivaltaa. Oikeudessa hän ei kuitenkaan enää halunnut tulla kuulluksi.

Helsingin käräjäoikeus katsoi muun muassa todistajien kertomusten, hätäkeskustallenteen ja lääkärintodistuksen perusteella, että kyse oli raiskauksesta. Se tuomitsi vuonna 1988 syntyneen Ahmed Basim Saddam Al-Azzawin kahden vuoden ja neljän kuukauden ehdottomaan vankeuteen.

Mies passitettiin suoraan vankilaan.

Kovat kärsimykset

Raiskauksen uhri kärsi fyysisten vammojen lisäksi pitkään ahdistuksesta ja unettomuudesta.

Käräjäoikeuden mukaan raiskaus oli aiheuttanut paitsi konkreettista kärsimystä myös henkistä kärsimystä, koska suojaamaton ja tautiriskin aiheuttanut raiskaus oli tapahtunut ”julkisella paikalla eli Helsingin keskustassa kadun varteen pysäköidyssä autossa”.

Oikeus määräsi Al-Azzawin maksamaan uhrilleen yhteensä 6000 euron korvaukset.

Raiskaus tapahtui viime vuoden heinäkuun lopulla. Helsingin hovioikeus vahvisti tuomion tiistaina antamallaan päätöksellä.